b'\n_START_ARTICLE_\nLuxo Jr.\n_START_SECTION_\nArgument\n_START_PARAGRAPH_\nEls personatges s\xc3\xb3n dos llums d\xe2\x80\x99escriptori, una gran i una m\xc3\xa9s petita. Estan inspirats en el llum d\xe2\x80\x99escriptori de John Lasseter, que era de la marca Luxo, d\xe2\x80\x99aqu\xc3\xad el t\xc3\xadtol del curt. En Luxo Jr. juga amb una pilota de goma, la persegueix i intenta fer equilibris d\xe2\x80\x99amunt d\xe2\x80\x99ella, mentre es poden veure les diferents reaccions d\xe2\x80\x99en Luxo s\xc3\xa8nior. Quan la pilota es desinfla en Luxo s\xc3\xa8nior li reganya, per\xc3\xb2 a continuaci\xc3\xb3 en Luxo Jr. troba una pilota de platja, m\xc3\xa9s gran, i comen\xc3\xa7a a jugar amb ella.\n_START_SECTION_\nContext\n_START_PARAGRAPH_\nEl Graphics Group, que era un ter\xc3\xa7 de la divisi\xc3\xb3 d\xe2\x80\x99inform\xc3\xa0tica de Lucasfilm, havia estat treballant amb l\xe2\x80\x99Industrial Light & Magic en els efectes especials en la d\xc3\xa8cada dels anys 80. L\xe2\x80\x99any 1984, el grup va produir un curt animat anomenat The Adventures of Andr\xc3\xa9 and Wally B., que va ser presentat a la confer\xc3\xa8ncia anual SIGGRAPH. El grup, que comptava amb 40 membres,es va fundar com una corporaci\xc3\xb3 al febrer de 1986 amb una inversi\xc3\xb3 \xc2\xa0que va fer Steve Jobs poc despr\xc3\xa9s d\xe2\x80\x99abandonar Apple. Steve Jobs va pagar 5 milions de d\xc3\xb2lars a George Lucas pels drets tecnol\xc3\xb2gics i 5 milions m\xc3\xa9s com a capital per a l\xe2\x80\x99empresa. Quan Steve Jobs va comprar Pixar, va col\xc2\xb7locar a Edwin Catmull i a Alvy Ray Smith per dirigir l\xe2\x80\x99empresa. _NEWLINE_Steve Jobs mai va pensar que Pixar li report\xc3\xa9s cap ingr\xc3\xa9s, per\xc3\xb2 Catmull i Smith justifiquen la seva acci\xc3\xb3 dient que el fet de presentar curts d\xe2\x80\x99animaci\xc3\xb3 com l\xe2\x80\x99Andr\xc3\xa9 and Wally B. A SIGGRAPH promouria els ordinadors de la companyia. L\xe2\x80\x99any 1985 van crear una seq\xc3\xbc\xc3\xa8ncia que consistia en un cavaller de vidre per a la pel\xc2\xb7l\xc3\xadcula Young Sherlock Holmes. L\xe2\x80\x99agost de 1986 es va produir el curtmetratge de Luxo Jr. com una demostraci\xc3\xb3 de les capacitats que tenia la Pixar Image Computer._NEWLINE_Durant el temps en qu\xc3\xa8 va ser concebut el curt de Luxo Jr., hi havia dues produccions de curtmetratges m\xc3\xa9s. Bill Reeves, que estava interessat en algoritmes per recrear la turbul\xc3\xa8ncia de les ones del mar, va fer Flags and Waves. D\xe2\x80\x99altra banda, Eben Ostby, un programador de gr\xc3\xa0fics, va crear Beach Chair. Reeves i Ostby tamb\xc3\xa9 van ajudar Lasseter amb la construcci\xc3\xb3 dels models i la renderitzaci\xc3\xb3 d\xe2\x80\x99en Luxo Jr.\n_START_SECTION_\nPremis\n_START_PARAGRAPH_\nLuxo Jr. va rebre una nominaci\xc3\xb3 a l\xe2\x80\x99Oscar al Millor Curtmetratge d\xe2\x80\x99Animaci\xc3\xb3 i es va convertir en el primer curt en imatges generades per ordinador nominat a rebre un premi de l\xe2\x80\x99Acad\xc3\xa8mia. Va guanyar el premi a Animaci\xc3\xb3 assistida per ordinador de la World Animation Studio i l\xe2\x80\x99Os de Plata al millor curtmetratge del Festival Internacional de Cinema de Berl\xc3\xadn.'